text: Tomme pendlerpladser - og ingen rudeknusninger i nat
  15 marts 2017 kl. 04.53
  Natten til onsdag har politiet ikke registreret rudeknusninger og indbrud i biler. De udsatte pendlerpladser har også stået usædvanligt tomme, og politiet har patruljeret massivt hele natten.
  En rundtur til fire samkørselspladser mellem Hedensted og Kolding Syd, som TV SYD foretog i de tidlige morgentimer onsdag, viste, at kun få bilister havde vovet at efterlade deres biler natten over efter de seneste døgns bølge af rudeknusninger og indbrud i biler på pendlerpladserne nær motorvej E 45.
   Lars Grønlund, vagtchef, Sydøstjyllands Politi: "Vi har heldigvis ikke oplevet flere raserede biler - og desværre har vi heller ikke fået slået en klo i tyvene."
  Var der kun få biler efterladt, så har patruljer fra Sydøstjyllands Politi tirsdag og i nat kørt i fast pendulfart mellem pladserne for at hindre flere indbrud. 
  - Vi har heldigvis ikke oplevet flere raserede biler - og desværre har vi heller ikke fået slået en klo i tyvene, siger vagtchef Lars Grønlund, Sydøstjyllands Politi, til onsdag morgen til TV SYD.
  
  
  